การพัฒนาโปรแกรมฝึกอบรมโดยใช้ทฤษฎีคอนสตรัคชันนิซึมเพื่อพัฒนาทักษะการคิดวิเคราะห์ การคิดสร้างสรรค์ การสร้างผลผลิต และการมีความรับผิดชอบ (ซีซีพีอาร์) ของนักศึกษาสาขานิเทศศาสตร์ สถาบันอุดมศึกษาเอกชน
Authors:   , มณฑิราช กนกวรรณ 
Published: October 2023

การวิจัยครั้งนี้เป็นการพัฒนาโปรแกรมฝึกอบรมโดยใช้ทฤษฎีคอนสตรัคชันนิซึม เพื่อพัฒนาทักษะการคิดวิเคราะห์ การคิดสร้างสรรค์ การสร้างผลผลิต และการมีความรับผิดชอบ(ซีซีพีอาร์) ของนักศึกษาสาขานิเทศศาสตร์ สถาบันอุดมศึกษาเอกชนด้วยการศึกษาการรับรู้ด้านคุณลักษณะทักษะซีซีพีอาร์ และปัจจัยที่จะส่งผลต่อการพัฒนาทักษะซีซีพีอาร์ เพื่อพัฒนาโปรแกรมการฝึกอบรมคุณลักษณะทักษะซีซีพีอาร์ผ่านทฤษฎีคอนสตรัคชันนิซึม ใช้วิธีการดำเนินการวิจัยเชิงคุณภาพ และการวิจัยเชิงปริมาณ มีวัตถุประสงค์ (1) เพื่อวัดระดับการรับรู้ด้านคุณลักษณะทักษะซีซีพีอาร์ (2) เพื่อศึกษาปัจจัยที่ส่งผลต่อการพัฒนาทักษะซีซีพีอาร์ (3) จัดทำโปรแกรมฝึกอบรมผ่านทฤษฎีคอนสตรัคชันนิซึมเพื่อพัฒนาทักษะซีซีพีอาร์ โดยการจัดทำแบบสอบถามจำนวน 383 ชุด สอบถามจากนักศึกษาสาขานิเทศศาสตร์ สถาบันอุดมศึกษาเอกชน เพื่อศึกษาถึงการรับรู้คุณลักษณะด้านทักษะการซีซีพีอาร์ และการสัมภาษณ์เชิงลึกจากผู้บริหารสถาบันการศึกษา อาจารย์ผู้สอนจำนวน 36 คนจาก 9 สถาบัน เพื่อศึกษาถึงปัจจัยที่ส่งผลต่อการพัฒนาทักษะซีซีพีอาร์ จากนั้นนำผลการวิเคราะห์ที่ได้ ไปกำหนดเป็นแนวทางการจัดโปรแกรมฝึกอบรมผ่านทพฤษฎีคอนสตรัคชันนิซึมเพื่อพัฒนาทักษะซีซีพีอาร์ต่อไป ผลการวิจัยสรุปได้ดังนี้คือ 1. การรับรู้ในความสำคัญด้านคุณลักษณะทักษะซีซีพีอาร์ของนักศึกษาสาขานิเทศศาสตร์ สถาบัน อุดมศึกษาเอกชน ภาพรวมอยู่ในระดับมาก โดยแตกต่างกันตามขนาดของสถาบันการศึกษา สถาบันขนาดใหญ่มีระดับการรับรู้ทักษะซีซีพีอาร์มากกว่าขนาดกลางและขนาดเล็กตามลำดับ 2.ปัจจัยที่ส่งผลต่อการพัฒนาคุณลักษณะด้านทักษะซีซีพีอาร์ ได้แก่ 1.) ผู้บริหารสถาบันการศึกษา 2.) ผู้สอน 3.) ผู้เรียน 4.) สภาพแวดล้อม จากนั้นได้นำผลการศึกษาด้านการรับรู้และปัจจัยที่ส่งผลต่อการพัฒนาทักษะซีซีพีอาร์มาพัฒนาเป็นโปรแกรมการฝึกอบรมผ่านทฤษฎีคอนสตรัคชันนิซึม 3.โปรแกรมการฝึกอบรมจำนวน 32 ชั่วโมง มีหลักสูตรการเรียนการสอนแบ่งออกเป็น 8 หน่วยและในแต่ละหน่วยมีเนื้อหาครอบคลุมด้านการพัฒนาทักษะการคิดวิเคราะห์ การคิดสร้างสรรค์ การสร้างผลผลิต และการมีความรับผิดชอบ โดยมีเนื้อหาการเรียนรู้ที่ให้ความสำคัญด้านการปฎิบัติงานจริงของสายงานนิเทศศาสตร์ผ่านวิธีการเรียนการสอนที่มุ่งเน้นเครื่องมือการสื่อสารส่วนตัวเป็นหลัก เช่น คอมพิวเตอร์ มือถือ และ โปรแกรมเฟชบุ๊ค เพื่อเปิดโอกาสให้ผู้เรียนได้เรียนรู้สิ่งต่างๆ ผ่านเครื่องมือสื่อสารของตนเองด้วยทฤษฎีคอนสตรัคชันนิซึม และเมื่อได้ทำการทดลองโปรแกรมการฝึกอบรมเสร็จสิ้นแล้วพบว่า นักศึกษามีระดับการรับรู้ด้านทักษะซีซีพีอาร์ในระดับเพิ่มขึ้นในทุกๆ ด้าน ได้แก่ การคิดวิเคราะห์ การคิดสร้างสรรค์ การสร้างผลผลิต และการมีความรับผิดชอบ โดยเฉพาะอย่างยิ่งด้านการผลิตผลงาน และการมีความรับผิดชอบ ผลการวิจัยนี้ทำให้ทราบถึงระดับการรับรู้ในความสำคัญของทักษะซีซีพีอาร์ และทราบถึงปัจจัยที่ส่งผลต่อการพัฒนาคุณลักษณะด้านทักษะซีซีพีอาร์ของนักศึกษาสาขานิเทศศาสตร์ สถาบันการศึกษาเอกชน และโปรแกรมการฝึกอบรมที่ได้สามารถนำมาเป็นแนวทางส่วนหนึ่งในการพัฒนาภาพรวมการจัดการเรียนการสอนที่จะส่งผลต่อการพัฒนาทักษะซีซีพีอาร์ อันได้แก่ ความคิดวิเคราะห์ ความคิดสร้างสรรค์ การสร้างผลผลิต และการมีความรับผิดชอบของนักศึกษาสาขานิเทศศาสตร์ สถาบันอุดมศึกษาเอกชนในประเทศไทย โดยพบว่านักศึกษามีระดับการรับรู้และความตระหนักในทักษะซีซีพีอาร์เพิ่มมากขึ้นหลังจากได้รับการอบรม และมีการพัฒนาทักษะด้านการสร้างผลผลิตและการมีความรับผิดชอบเพิ่มขึ้น ซึ่งผลจากการวิจัยครั้งนี้สามารถนำไปพัฒนาโปรแกรมฝึกอบรมด้านการพัฒนาทักษะความคิดต่อไป